CELEX: 32022D0049
Language: sl
Date: 2021-12-15 00:00:00
Title: Sklep (EU) 2022/49 Evropskega parlamenta in Sveta z dne 15. decembra 2021 o uporabi Solidarnostnega sklada Evropske unije za zagotovitev pomoči Hrvaški v zvezi z vrsto potresov, ki so se začeli 28. decembra 2020

14.1.2022   
               
               
                  SL
               
               
                  Uradni list Evropske unije
               
               
                  L 9/37
               
            
         SKLEP (EU) 2022/49 EVROPSKEGA PARLAMENTA IN SVETA
         z dne 15. decembra 2021
         o uporabi Solidarnostnega sklada Evropske unije za zagotovitev pomoči Hrvaški v zvezi z vrsto potresov, ki so se začeli 28. decembra 2020
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (1) in zlasti člena 4(3) Uredbe,
         ob upoštevanju Medinstitucionalnega sporazuma z dne 16. decembra 2020 med Evropskim parlamentom, Svetom Evropske unije in Evropsko komisijo o proračunski disciplini, sodelovanju v proračunskih zadevah in dobrem finančnem poslovodenju ter novih virih lastnih sredstev, vključno s časovnim načrtom za njihovo uvedbo (2) in zlasti točke 10 Sporazuma,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Namen Solidarnostnega sklada Evropske unije (v nadaljnjem besedilu: sklad) je omogočiti Uniji, da se hitro, učinkovito in fleksibilno odziva na izredne razmere in tako izkazuje solidarnost s prebivalstvom regij, ki so jih prizadele večje ali regionalne naravne nesreče ali izredne razmere večjih razsežnosti v javnem zdravju.
                  
               
                     (2)
                  
                  
                     Finančni prispevek iz sklada ne sme preseči zgornjih mej, kot so določene v členu 9 Uredbe Sveta (EU, Euratom) 2020/2093 (3). V skladu s členom 9(2) in (4) uredbe o večletnem finančnem okviru ter ob upoštevanju prejšnje uporabe rezerve za solidarnost in nujno pomoč v letu 2021 se lahko iz sklada uporabi največ 359 968 632 EUR, kar zadostuje za kritje potreb na podlagi sklepa.
                  
               
                     (3)
                  
                  
                     Hrvaška je 18. marca 2021 predložila vlogo za uporabo sklada po vrsti potresov, ki so se začeli 28. decembra 2020.
                  
               
                     (4)
                  
                  
                     Vloga, ki jo je predložila Hrvaška, izpolnjuje pogoje za zagotovitev finančnega prispevka iz sklada, kot je določeno v členih 2 in 4 Uredbe (ES) št. 2012/2002.
                  
               
                     (5)
                  
                  
                     Zato bi bilo treba uporabiti sklad, da se zagotovi finančni prispevek Hrvaški.
                  
               
                     (6)
                  
                  
                     Da bi se lahko sklad čim prej uporabil, bi bilo treba ta sklep uporabljati od datuma sprejetja –
                  
               SPREJELA NASLEDNJI SKLEP:
         
            Člen 1
            V okviru splošnega proračuna Unije za proračunsko leto 2021 se uporabi Solidarnostni sklad Evropske unije, da se Hrvaški zagotovi znesek v višini 319 192 359 EUR v odobritvah za prevzem obveznosti in odobritvah plačil, vključno z zneskom 41 325 507 EUR v obliki predplačila.
         
         
            Člen 2
            Ta sklep začne veljati na dan objave v Uradnem listu Evropske unije.
            Uporablja se od 15. decembra 2021.
         
         
            V Strasbourgu, 15. decembra 2021
            
               
                  Za Evropski parlament
               
               
                  predsednik
               
               D. M. SASSOLI
            
            
               
                  Za Svet
               
               
                  predsednik
               
               A. LOGAR
            
         
         
            (1)  UL L 311, 14.11.2002, str. 3.
         
            (2)  UL L 433 I, 22.12.2020, str. 28.
         
            (3)  Uredba Sveta (EU, Euratom) 2020/2093 z dne 17. decembra 2020 o določitvi večletnega finančnega okvira za obdobje 2021–2027 (UL L 433 I, 22.12.2020, str. 11).